CELEX: 32021R0642
Language: sl
Date: 2020-10-30 00:00:00
Title: Delegirana uredba Komisije (EU) 2021/642 z dne 30. oktobra 2020 o spremembi Priloge III k Uredbi (EU) 2018/848 Evropskega parlamenta in Sveta glede nekaterih informacij, ki jih je treba navesti pri označevanju ekoloških proizvodov (Besedilo velja za EGP)

20.4.2021   
               
               
                  SL
               
               
                  Uradni list Evropske unije
               
               
                  L 133/1
               
            
         DELEGIRANA UREDBA KOMISIJE (EU) 2021/642
         z dne 30. oktobra 2020
         o spremembi Priloge III k Uredbi (EU) 2018/848 Evropskega parlamenta in Sveta glede nekaterih informacij, ki jih je treba navesti pri označevanju ekoloških proizvodov
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 (1) ter zlasti člena 23(2)(a) Uredbe,
         ob upoštevanju naslednjega:
         
                     (1)
                  
                  
                     V poglavju III Uredbe (EU) 2018/848 so določena pravila pridelave, ki se uporabljajo za ekološko pridelavo, v Prilogi III k navedeni uredbi pa so med drugim določena pravila o pakiranju in prevozu ekoloških proizvodov in proizvodov iz preusmeritve. Zlasti točka 2.1 navedene priloge zahteva, da se nekatere informacije navedejo na etiketi ali spremnem dokumentu.
                  
               
                     (2)
                  
                  
                     Krmljenje živine in vodnih živali z ekološko krmo je eno od načel ekološke pridelave. Vendar pravila pridelave pod določenimi pogoji omogočajo uporabo nekaterih neekoloških posamičnih krmil in posamičnih krmil iz preusmeritve.
                  
               
                     (3)
                  
                  
                     Za zagotovitev upoštevanja pravil ekološke pridelave bi morali biti izvajalci dejavnosti ustrezno obveščeni o krmi, ki jo uporabljalo. Zlasti bi morali vedeti, ali je krma odobrena za uporabo v ekološki pridelavi, kakšna je njena natančna sestava ter kakšen je delež ekoloških sestavin, sestavin iz preusmeritve in neekoloških sestavin v krmi.
                  
               
                     (4)
                  
                  
                     V skladu s točko 1.8.1 dela I Priloge II k Uredbi (EU) 2018/848 mora biti rastlinski razmnoževalni material, vključno s semeni, ki se uporablja za ekološko pridelavo rastlin ali rastlinskih proizvodov, ekološki. Vendar zaradi nerazpoložljivosti ekološkega rastlinskega razmnoževalnega materiala za nekatere vrste, podvrste ali sorte točka 1.8.5 dela I navedene priloge dovoljuje uporabo rastlinskega razmnoževalnega materiala iz preusmeritve in pod določenimi pogoji odobritev uporabe neekološkega rastlinskega razmnoževalnega materiala.
                  
               
                     (5)
                  
                  
                     V skladu z Direktivo Sveta 66/401/EGS (2) se semena v mešanicah različnih rodov, vrst ali sort krmnih rastlin lahko dajo na trg pod pogojem, da se na uradni etiketi med drugim navede masni odstotek različnih sestavin po vrstah in, kadar je to primerno, po sortah.
                  
               
                     (6)
                  
                  
                     Zaradi pomembnosti uporabe mešanic semen krmnih rastlin za zagotovitev visoke hranilne vrednosti krme, vključno kadar niso namenjene za uporabo kot krmne rastline, za izboljšanje prilagodljivosti rastlin regionalnim kmetijskim razmeram in za povečanje rodovitnosti tal in biotske raznovrstnosti, zlasti kadar se mešanice semen uporabljajo v kmetijskih praksah za ohranjanje tal in vode, na primer kot pokrovne poljščine, in ob upoštevanju pomanjkanja razpoložljivih ekoloških semen ali semen iz preusmeritve, je možno uporabljati mešanice semen v skladu s pravili ekološke pridelave, tudi če vsebujejo ekološko pridelana semena ter semena iz preusmeritve in odobrena neekološka semena različnih vrst rastlin. V ta namen bi morale biti uporabnikom na voljo natančne informacije o prisotnosti in količini ekoloških sestavin mešanic in njihovih sestavin iz preusmeritve, brez poseganja v zahteve in informacije, zahtevane v skladu z Direktivo 66/401/EGS.
                  
               
                     (7)
                  
                  
                     Vendar bi morala biti na etiketi pakiranja takih mešanic tudi navedba, da je njihova uporaba dovoljena le v okviru odobritve, izdane v skladu s točko 1.8.5 dela I Priloge II k Uredbi (EU) 2018/848, ter samo na območju države članice pristojnega organa, ki jo je izdal.
                  
               
                     (8)
                  
                  
                     Poleg tega je za spodbujanje uporabe ekoloških semen in semen iz preusmeritve ter za zagotavljanje usklajenega najmanjšega količinskega praga primerno določiti najmanjši skupni masni odstotek ekoloških semen in semen iz preusmeritve v mešanici, kadar se na etiketi nahaja sklic na ekološke sestavine in sestavine iz preusmeritve.
                  
               
                     (9)
                  
                  
                     Točko 2.1 Priloge III k Uredbi (EU) 2018/848 bi bilo zato treba ustrezno spremeniti.
                  
               
                     (10)
                  
                  
                     Zaradi jasnosti in pravne varnosti bi se morala ta uredba uporabljati od datuma začetka uporabe Uredbe (EU) 2018/848 –
                  
               SPREJELA NASLEDNJO UREDBO:
         
            Člen 1
            Točka 2.1 Priloge III k Uredbi (EU) 2018/848 se spremeni v skladu s Prilogo k tej uredbi.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
            Uporablja se od 1. januarja 2022.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 30. oktobra 2020
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 150, 14.6.2018, str. 1.
         
            (2)  Direktiva Sveta 66/401/EGS z dne 14. junija 1966 o trženju semen krmnih rastlin (UL 125, 11.7.1966, str. 2298).
      
      
         
            PRILOGA
            Točka 2.1 Priloge III k Uredbi (EU) 2018/848 se nadomesti z naslednjim:
            
               „2.1   Informacije, ki jih je treba predložiti
               
                        
                           2.1.1
                        
                        
                           Izvajalci dejavnosti zagotovijo, da se ekološki proizvodi in proizvodi iz preusmeritve prepeljejo k drugim izvajalcem dejavnosti ali v druge enote, vključno s trgovci na debelo in drobno, samo v ustrezni embalaži, posodah ali vozilih, zaprtih tako, da ni mogoča sprememba, vključno z zamenjavo, vsebine brez manipulacije ali poškodbe zaščitne oznake, in opremljeni z etiketo, na kateri so brez poseganja v katere koli druge navedbe, obvezne na podlagi prava Unije, navedeni:
                           
                                       (a)
                                    
                                    
                                       ime in naslov izvajalca dejavnosti in, kadar je to druga oseba, lastnika ali prodajalca proizvoda;
                                    
                                 
                                       (b)
                                    
                                    
                                       ime proizvoda;
                                    
                                 
                                       (c)
                                    
                                    
                                       ime ali šifra nadzornega organa ali izvajalca nadzora, ki izvaja nadzor nad izvajalcem dejavnosti, in
                                    
                                 
                                       (d)
                                    
                                    
                                       kadar je primerno, identifikacijska oznaka serije v skladu s sistemom označevanja, ki je bil odobren na nacionalni ravni ali dogovorjen z nadzornim organom ali izvajalcem nadzora in omogoča povezavo pošiljke z evidenco iz člena 34(5).
                                    
                                 
                     
                        
                           2.1.2
                        
                        
                           Izvajalci dejavnosti zagotovijo, da so krmne mešanice, odobrene za uporabo v ekološki pridelavi, ki se prevažajo k drugim izvajalcem dejavnosti ali gospodarstvom, vključno s trgovci na debelo in drobno, opremljene z etiketo, na kateri so poleg kakršnih koli drugih navedb, obveznih na podlagi prava Unije, navedeni:
                           
                                       (a)
                                    
                                    
                                       informacije iz točke 2.1.1;
                                    
                                 
                                       (b)
                                    
                                    
                                       če je ustrezno, v teži suhe snovi:
                                       
                                                   (i)
                                                
                                                
                                                   skupni delež ekoloških posamičnih krmil;
                                                
                                             
                                                   (ii)
                                                
                                                
                                                   skupni delež posamičnih krmil iz preusmeritve;
                                                
                                             
                                                   (iii)
                                                
                                                
                                                   skupni delež posamičnih krmil, ki niso zajeta v točkah (i) in (ii);
                                                
                                             
                                                   (iv)
                                                
                                                
                                                   skupni delež krme kmetijskega izvora;
                                                
                                             
                                 
                                       (c)
                                    
                                    
                                       če je ustrezno, imena ekoloških posamičnih krmil;
                                    
                                 
                                       (d)
                                    
                                    
                                       če je ustrezno, imena posamičnih krmil iz preusmeritve, in
                                    
                                 
                                       (e)
                                    
                                    
                                       za krmno mešanico, ki ne more biti označena v skladu s členom 30(6), navedbo, da se taka krma lahko uporablja v ekološki pridelavi v skladu s to uredbo.
                                    
                                 
                     
                        
                           2.1.3
                        
                        
                           Brez poseganja v Direktivo 66/401/EGS izvajalci dejavnosti zagotovijo, da so na etiketi pakiranja mešanice semen krmnih rastlin, ki vsebuje ekološka semena in semena iz preusmeritve ali neekološka semena nekaterih različnih vrst krmnih rastlin, za katere je bila izdana odobritev v skladu z ustreznimi pogoji iz točke 1.8.5 dela I Priloge II k tej uredbi, navedene informacije o natančnih sestavinah mešanice, izraženih v masnem odstotku vsake posamezne vrste in, kadar je to primerno, sorte.
                           Poleg relevantnih zahtev v skladu s Prilogo IV k Direktivi 66/401/EGS navedene informacije ob navedbah, zahtevanih v prvem odstavku te točke, vključujejo tudi seznam sestavnih vrst mešanice, ki so označene kot ekološke ali iz preusmeritve. Najmanjši skupni masni odstotek ekoloških semen in semen iz preusmeritve v mešanici znaša najmanj 70 %.
                           V primeru, da mešanica vsebuje neekološka semena, etiketa vključuje tudi naslednjo navedbo: ‚Uporaba mešanice je dovoljena le v okviru odobritve in na območju države članice pristojnega organa, ki je odobril uporabo te mešanice v skladu s točko 1.8.5 Priloge II k Uredbi (EU) 2018/848 o ekološki pridelavi in označevanju ekoloških proizvodov.‘
                           Informacije iz točk 2.1.1 in 2.1.2 se lahko predložijo samo na spremnem dokumentu, če je mogoče tak dokument nedvomno povezati z embalažo, posodo ali prevoznim sredstvom proizvoda. Ta spremni dokument vsebuje informacije o dobavitelju ali prevozniku.“